Град Зворник обезбиједио сензоре за дијабетичаре
Градоначелник Зворника Бојан Ивановић организовао је данас пријем за представнике регионалне Организације дијабетичара „Диабета“, с циљем да се упозна са њиховим активностима и размотри могућности за додатну подршку.
Уз разумијевање важности континуиране бриге о здрављу особа обољелих од дијабетеса, Град Зворник је из буџетских средстава обезбиједио сензоре за континуирано мјерење шећера у крви за најугроженије чланове организације.
„Имам велико поштовање према њиховој упорној борби и ангажовању на подизању свијести о животу са овом болешћу. Договорили смо се да ће им Град обезбиједити канцеларије како би удружење могло да функционише несметано, да особе са дијабетесом имају мјесто гдје могу потражити подршку“ – поручио је градоначелник Ивановић. 
Из Организације „Диабета“ изразили су захвалност градоначелнику и Граду Зворнику на подршци, истичући да ће донирани сензори значајно допринијети лакшем праћењу здравственог стања и превенцији компликација код најугроженијих дијабетичара.
„Хвала градоначелнику Ивановићу на разумијевању и што нам је изашао у сусрет да омогућимо нашим члановима да имају на располагању ове сензоре“ – истакао је представник Организације Марко Јовић. 
„Захваљујући овим сензорима сви пацијенти који се боре с овом болешћу ће у континуитету моћи пратити стање и у складу са тим и реаговати. Градоначелник ми је улепшао дан обећањем да ћемо добити просторије“ – рекла је предсједник Организације Радмила Драгић Остојић.
Према расположивим подацима, на подручју Зворника од дијабетеса болује око 1500 људи, а процјене су да је тај број и знатно већи. 




